Document ID: 32015D0204

A BIZOTTSÁG (EU) 2015/204 VÉGREHAJTÁSI HATÁROZATA
(2015. február 6.)
a 2007/777/EK határozat II. mellékletének a húskészítmények, kezelt gyomor, hólyag és belek Unióba történő behozatalára engedélyezett harmadik országok vagy azok részei jegyzékében a Kanadára vonatkozó bejegyzésnek a magas patogenitású madárinfluenzával kapcsolatban történő módosításáról
(az értesítés a C(2015) 554. számú dokumentummal történt)
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető fordulatára, 8. cikke 1. pontjának első albekezdésére, 8. cikkének 4. pontjára és 9. cikke (4) bekezdésének c) pontjára,
mivel:
(1)
A 2007/777/EK bizottsági határozat (2) állat-egészségügyi és közegészségügyi szabályokat állapít meg a húskészítmények, kezelt gyomor, hólyag és belek (a továbbiakban: árucikkek) szállítmányainak az Unióba történő behozatalára, az Unión keresztül történő szállítására és az Unión belüli tárolására vonatkozóan.
(2)
A 2007/777/EK határozat II. mellékletének 1. része meghatározza a harmadik országok azon területeit, amelyekre vonatkozóan az árucikkek Unióba történő behozatala állat-egészségügyi okok miatt korlátozott, és amelyek esetében régiókba sorolást alkalmaznak. Az említett melléklet 2. része meghatározza azon harmadik országoknak, illetve e harmadik országok azon részeinek jegyzékét, ahonnan az árucikkek Unióba történő behozatala engedélyezett, feltéve, hogy az árucikkeket a határozat ugyanezen mellékletének 4. része szerinti megfelelő kezelésnek vetették alá.
(3)
Kanada a 2007/777/EK határozat II. melléklete 2. részében többek között olyan baromfi, tenyésztett vadszárnyas és szárnyasvadak Unióba történő behozatalára engedélyezett országként szerepel, amelyeket a melléklet 4. része szerinti nem specifikus kezelésnek (a továbbiakban: A-kezelés) vetettek alá, azzal a feltétellel, hogy a hús, amelyből az árucikkek készültek, megfelel a friss húsra vonatkozó állat-egészségügyi feltételeknek, beleértve annak olyan harmadik országból vagy annak olyan részeiből való származását, amely a 2007/777/EK határozat III. mellékletében szereplő bizonyítványmintának megfelelően mentes a magas patogenitású madárinfluenzától (HPAI).
(4)
Az Unió és Kanada között létrejött egy megállapodás (3), amely a régiókba sorolási intézkedések azonnali kölcsönös elismeréséről rendelkezik arra az esetre, ha az Unió vagy Kanada területén betegség törne ki (a továbbiakban: megállapodás).
(5)
A H5N2 altípusba tartozó HPAI kitörését igazolták a kanadai Brit Kolumbia tartomány baromfitartó gazdaságaiban.
(6)
Az A-kezelés a HPAI kapcsán Kanadában jelenleg tapasztalható járványügyi helyzet következtében nem elegendő a baromfikból, a tenyésztett laposmellű futómadarakból és a szárnyasvadakból készült árucikkek Unióba történő behozatalához kapcsolódó állat-egészségügyi kockázatok megszüntetésére. Ezeket az árucikkeket a HPAI vírus Unióba való behurcolásának megelőzése érdekében legalább a 2007/777/EK határozat II. mellékletének 4. részében meghatározott D-kezelésnek (a továbbiakban: D-kezelés) kell alávetni.
(7)
Kanada információkat nyújtott be a területén tapasztalható járványügyi helyzetről és a HPAI további terjedésének megelőzése érdekében hozott intézkedésekről, amelyeket a Bizottság megvizsgált. E vizsgálat és a megállapodásban meghatározott kötelezettségvállalások, valamint a Kanada által nyújtott garanciák alapján helyénvaló azt a következtetést levonni, hogy a D-kezelés előírása elegendő a baromfik, tenyésztett laposmellű futómadarak és szárnyasvadak húsából készült árucikkeknek az olyan érintett területekről az Unióba történő behozatalához kapcsolódó kockázatok elleni védekezésre, amelyek esetében a kanadai állat-egészségügyi hatóságok a jelenlegi HPAI-kitörések következtében korlátozásokat vezettek be. A 2007/777/EK határozat II. mellékletének 2. és 4. részét ezért módosítani kell.
(8)
A 2007/777/EK határozatot ezért ennek megfelelően módosítani kell.
(9)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A 2007/777/EK határozat II. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2015. február 6-án.

Labels: 3
17
18
6